Kolwers laat Proteas in die steek in tweede T20-wedstrydSri Lanka se kaptein, Angelo Mathews. Foto: AP Photo/Themba Hadebe Die Proteas kan nie die stadige draaiersblad voorhou as verskoning vir hulle kolfgesukkel nie, maar dit is tóg jammer dat die stadige Wanderers-kolfblad Sondag nie meer lopies in die tweede T20-wedstryd gebring het nie. Maar al was daar nie die gewone opwinding wat baie sesse en lopies in dié krieketformaat bring nie, was daar oorgenoeg drama en spanning. Suid-Afrika het net 113 lopies aangeteken voordat hulle almal met nog drie balle van die 20 boulbeurte oor uitgehaal is. Sri Lanka het toe, soos die tuisspan, te dikwels paaltjies met swak oordeel weggesmyt, maar nietemin op 117/7 die oorwinning behaal met nog twee balle oor. Die held van hulle kolfbeurt was die kaptein Angelo Mathews wat 54 onoorwonne lopies geslaan het. Twee van sy drie sesse het in die laaste boulbeurt gekom toe hy weens ŉ enkelbesering nie kon hardloop nie. Die Proteas het die loot gewen, eerste gekolf en is uit die staanspoor deur goeie veldwerk en -plasing en bestendige boulwerk aan bande gelê. Op 57/4 ná agt beurte was die Proteas duidelik in die moeilikheid. Dit was net Heino Kuun (29) en die kaptein Farhaan Behardien (27) wat enigsins met die kolf oortuig het. Die kolfblad was stadig en dit het veral die draaiers van Sri Lanka goed gepas. Die bal het nie vinnig na die kolf deurgekom nie en houespel was dus nie moontlik nie, wat veral teen Suid-Afrika se kolwers getel het. Dit verskoon egter nie die heeltemal te veel ondeurdagte houe van die Proteas nie – en dit is nouliks denkbaar dat tuisspan se kolwers, selfs al ken hulle mekaar nie, soveel swak hardloopwerk tussen die paaltjies kon toon. Vir die Proteas het Lungi Ngidi weer uitstekend en baie vinnig geboul. Sy 4/19 in vier boulbeurte op die stadige kolfblad het die Proteas onverwags na moontlike wenners laat lyk. Saam met Vrydagaand se twee paaltjies het hy nou ses Sri Lankane in net ses beurte laat stap. Opsommenderwys: Sri Lanka se kolwers bly ŉ wankelrige spul. Tog jammer die Proteas se manne het dit Sondag oortref! Die derde T20-wedstryd word Woensdag (18:00) op Nuweland gespeel.